ออมสินแก้แฮ็กเอทีเอ็มเปิดใช้ก.ย.
ออมสินแจงเอ็นซีอาร์พร้อมลงโปรแกรมป้องกันมัลแวร์ คาดเปิดให้บริการตู้เอทีเอ็มได้เดือน ก.ย.นี้
28 ส.ค. 2559

โพสต์ทูเดย์ - ออมสินแจงเอ็นซีอาร์พร้อมลงโปรแกรมป้องกันมัลแวร์ คาดเปิดให้บริการตู้เอทีเอ็มได้เดือน ก.ย.นี้
นายชาติชาย พยุหนาวีชัย ผู้อำนวยการธนาคารออมสิน เปิดเผยความคืบหน้ากรณีที่กลุ่มมิจฉาชีพโจรกรรมเงินในกล่องตู้เอทีเอ็ม ว่า บริษัท เอ็นซีอาร์ ได้พัฒนาโปรแกรมใหม่ล่าสุด ที่สามารถป้องกันมัลแวร์ที่พบครั้งนี้ได้แล้ว และพร้อมส่งมอบให้ธนาคารออมสินติดตั้งเป็นแห่งแรกในภูมิภาคเอเชียแปซิฟิก เตรียมส่งทีมงานติดตั้งโปรแกรมใหม่ 60 ทีม ลงพื้นที่ทั่วประเทศ ทยอยดำเนินการติดตั้งและเปิดบริการวันละ 200 ตู้ คาดว่าตู้เอทีเอ็ม เอ็นซีอาร์จะสามารถเปิดให้บริการได้ครบภายในเดือน ก.ย. 2559 และทางเอ็นซีอาร์จะส่งโปรแกรมใหม่นี้ให้ทุกประเทศทั่วโลกสำหรับติดตั้งในเอทีเอ็มทุกแห่งต่อไปด้วย 
“จะทยอยทำตู้เอทีเอ็มในห้างสรรพสินค้าก่อน คาดว่าจะครบภายใน 3-4 สัปดาห์ หลังจากนี้จะทบทวนจุดติดตั้งเอทีเอ็มแห่งใหม่แทนจุดติดตั้งเดิมที่ห่างไกลและมีผู้ใช้บริการน้อย รวมถึงจะติดตั้งตู้เอทีเอ็มที่ซื้อใหม่ปีนี้ ยี่ห้อ Wincor และ Omron ที่กำลังจะติดตั้งเพิ่มอีกจำนวน 1,000 ตู้ ซึ่งจะช่วยให้บริการมีประสิทธิภาพมากยิ่งขึ้น” 
นายชาติชาย กล่าวว่า ความเสียหายที่กลุ่มมิจฉาชีพกดเงินจากตู้ไป 12.2 ล้านบาทนั้น ได้ทำประกันภัยเงินในตู้เอทีเอ็ม มูลค่าทุนประกันครอบคลุมเงินที่เสียหาย ขณะนี้บริษัทที่รับประกันภัยอยู่ระหว่างการพิจารณาจ่ายเงินค่าสินไหมแก่ธนาคารออมสินทั้งจำนวน
นางสุมาวดี วาณิชย์เจริญชัย กรรมการผู้จัดการ บริษัท เอ็นซีอาร์ (ประเทศไทย) กล่าวว่า บริษัทสามารถระบุสาเหตุวิธีการทำงานของแฮ็กเกอร์ในการโจมตีครั้งนี้ โดยมีหลักฐานชัดเจนและอธิบายได้ โดยบริษัทมีความมั่นใจในการนำเสนอวิธีการแก้ไข ซึ่งเป็นวิธีที่ถือปฏิบัติและใช้ในการป้องกันการเข้าจู่โจมของมัลแวร์ ซึ่งเป็นมาตรฐานเดียวกันทั่วโลกที่มีประสิทธิภาพและได้รับการยอมรับ